ธนาคารอาคารสงเคราะห์ เปิดตัว GHB Buddy : เพื่อนดีๆ มีกันทุกคน บริการใหม่บน Application : Line
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เพื่อเป็นการเพิ่มช่องทางใหม่ในการให้บริการลูกค้าผ่านทางดิจิทัลและเป็นไปตามวิถีชีวิตใหม่ ธอส. จึงเปิดตัวบริการใหม่บน Application : Line โดยใช้ชื่อว่า "GHB Buddy : เพื่อนดีๆ มีกันทุกคน" ซึ่งจะเริ่มให้บริการตั้งแต่วันนี้ (19 เม.ย. 64) เป็นต้นไป โดย GHB Buddy จะทำหน้าที่ไลน์แจ้งลูกค้าทันทีในทุกครั้งที่มีความเคลื่อนไหวของการฝากเงิน ถอนเงิน โอนเงิน ชำระเงินกู้ ชำระค่าเบี้ยประกันอัคคีภัย ถูกรางวัลสลากออมทรัพย์ ผลการขอสินเชื่อและแจ้งยอดชำระเงินกู้ล่วงหน้า นอกจากนี้ ยังสามารถเช็คข้อมูลสำคัญ อาทิ สถานะการขอสินเชื่อ ยอดเงินกู้คงเหลือ ยอดเงินคงเหลือในบัญชีเงินฝาก จำนวนหน่วย/มูลค่า/จำนวนเงินรวมที่ถูกรางวัลสลากออมทรัพย์ ธอส. และตรวจรางวัลสลากออมทรัพย์งวดล่าสุด รวมถึงเชื่อมไปยังระบบข้อมูลด้านสินเชื่อ เงินฝาก ขณะเดียวกันยังได้รับคะแนนสะสมในโครงการ GHB Reward ทันที 50 คะแนน เมื่อลงทะเบียนเข้าใช้งาน GHB Buddy ครั้งแรก และบัญชียังมีความเคลื่อนไหว เพื่อแลกรับของรางวัลได้อีกด้วย ซึ่งถือเป็นบริการใหม่ที่ธนาคารอำนวยความสะดวกให้กับลูกค้าเพิ่มขึ้นฟรีโดยไม่คิดค่าธรรมเนียม ตลอดจนสนับสนุนให้เกิดการเว้นระยะห่างทางสังคม หลีกเลี่ยงการเดินทางไปยังพื้นที่สาธารณะเพื่อลดความเสี่ยงการแพร่ระบาดของโรคโควิด-19อย่างไรก็ตาม ธอส. จะพัฒนาบริการใหม่ๆ บน Application : GHB ALL อย่างต่อเนื่อง เพื่อสนับสนุนเป้าหมายการยกระดับสู่การเป็น Digital Service Bank ในปี 2564 และก้าวเป็น Digital Bank เต็มรูปแบบในปี 2566 และภายในเดือนมิถุนายนนี้ GHB Buddy จะมีบริการใหม่ๆ เพิ่มขึ้นเพื่อให้บริการแก่ลูกค้าเพิ่มเติม อาทิ การขอรายการเดินบัญชี การชำระเงินกู้ด้วย QR Code การค้นหาสาขา และจองคิวเข้าใช้บริการ เป็นต้น